Στάσου πλάι μου

Το Στάσου πλάι μου (αγγλ.: Stand by Me) είναι αμερικανική δραματική περιπέτεια παραγωγής 1986 σε σκηνοθεσία Ρομπ Ράινερ. Η ταινία βασίζεται στο μυθιστόρημα The Body του Στίβεν Κινγκ και ο τίτλος προέρχεται από το ομώνυμο τραγούδι του Μπεν Ε. Κινγκ, που ακούγεται στους τίτλους τέλους. Πρωταγωνιστούν οι Γουίλ Γουίτον, Ρίβερ Φίνιξ, Κόρεϊ Φέλντμαν και Τζέρι Ο' Κόνελ.

Η ταινία αφηγείται την ιστορία του Γκόρντι, ενός συγγραφέα που θυμάται τα παλιά χρόνια της εφηβείας του όταν μαζί με τρεις φίλους του ξεκίνησαν να βρουν το πτώμα ενός εξαφανισμένου αγοριού που θεωρούνταν νεκρό.

Το Στάσου πλάι μου προβλήθηκε στους κινηματογράφους στις 8 Αυγούστου του 1986 σε περιορισμένο αριθμό αιθουσών και ευρέως στις 22 Αυγούστου του ίδιου έτους. Έλαβε εξαιρετικές κριτικές και απέσπασε μία υποψηφιότητα για Όσκαρ.

 Πλοκή 
Την ιστορία αφηγείται ο ενήλικος Γκόρντι ΛαΤσάνς, γνωστός ως "Ο Συγγραφέας", ο οποίoς γράφει τα απομνημονεύματα της παιδικής παρέας του.

Το 1959 στην πόλη Καστλ Ροκ του Όρεγκον, ο μικρός Γκόρντι είναι ένα ήσυχο παιδί, που του αρέσει να λέει και να γράφει ιστορίες. Ο πατέρας του δεν του δίνει και πολλή σημασία, ειδικά μετά τον θάνατο του μεγαλύτερού του αδερφού, Ντάνι, σε τροχαίο. Ο Ντάνι έδινε μεγαλύτερη προσοχή στον Γκόρντι, απ' ό,τι οι γονείς του.

Ο Γκόρντι περνάει τον χρόνο του με τρεις φίλους. Τον Κρις Τσέιμπερς, ο οποίος κατάγεται από οικογένεια με εγκληματίες και αλκοολικούς, τον Τέντι Ντουσάμπ, ένα εκεντρικό αγόρι, και τον Βερν Τέσιο, ένα λίγο υπέρβαρο παιδί που τρομάζει εύκολα και γι' αυτό γίνεται συχνά στόχος κοροϊδίας.

Οι τέσσερις μαθαίνουν ότι βρέθηκε το πτώμα ενός αγοριού, το οποίο πάτησε ένα τραίνο. Πιστεύουν ότι είναι ο αγνοούμενος Ρέι Μπρόουερ. Τότε αποφασίζουν να βρουν το πτώμα ψάχνοντας μέσα στο δάσος και ξεκινάνε έτσι μια διήμερη εκδρομή. Στην πρώτη τους στάση θα πρέπει να αντιμετωπίσουν τον Μάιλο Πρέσμαν. Αργότερα θα κοντέψουν να σκοτωθούν, καθώς διασχίζοντας μια γέφυρα ενός τρένου ακούνε το τρένο να πλησιάζει. Στο τέλος της μέρας, τα παιδιά κατασκηνώνουν και ο Γκόρντι αρχίζει να τους διηγείται μια ιστορία. Αργότερα τη νύχτα, ο Κρις εξομολογείται στον Γκόρντι τη φοβία του μη στιγματιστεί σαν εγκληματίας και δεν μπορεί να κάνει τίποτα στη ζωή του. Την επόμενη μέρα, συνεχίζουν κόβοντας δρόμο μέσα από έναν βάλτο και ανακαλύπτουν ότι είναι γεμάτος βδέλες.

Εντοπίζουν το πτώμα το αγοριού και αποφασίζουν να κάνουν ένα ανώνυμο τηλεφώνημα στην αστυνομία. Η ταινία τελειώνει με τα αγόρια να επιστρέφουν σπίτι και να λένε αντίο ο ένας στον άλλο. Ο Συγγραφέας δηλώνει ότι ο Βερν παντρεύτηκε αμέσως μετά το Λύκειο, έκανε παιδιά και δούλευε σε μια εταιρία. Ο Τέντι προσπάθησε να υπηρετήσει στον στρατό αλλά το πρόβλημα που είχε με το αυτί δεν του το επέτρεψε. Τελικά κατέληξε να πάει φυλακή για ένα διάστημα για παράνομες δουλειές που έκανε στο Καστλ Ροκ. Ο Κρις κατάφερε μαζί με τον Γκόρντι να φύγουν από την πόλη και έγινε δικηγόρος. Ο Συγγραφέας, όμως, αποκαλύπτει ότι ο Κρις πρόσφατα μαχαιρώθηκε και πέθανε όταν προσπάθησε να σταματήσει έναν καυγά. Ο Συγγραφέας τελειώνει την ιστορία του, πηγαίνοντας το γιο του και το φίλο του για κολύμπι.

 Ηθοποιοί και Χαρακτήρες 
 Γουίλ Γουίτον στο ρόλο του Γκόρντι
 Ρίβερ Φίνιξ στο ρόλο του Κρις
 Κόρεϊ Φέλντμαν στο ρόλο του Τέντι
 Τζέρι Ο' Κόνελ στο ρόλο του Βερν
 Κίφερ Σάδερλαντ στο ρόλο του Τζον
 Κέισι Σιεμάζκο στο ρόλο του Μπίλι
 Τζον Κιούζακ στο ρόλο του Ντάνι
 Ρίτσαρντ Ντρέιφους στο ρόλο του ενήλικου Γκόρντι

 Box office 
Με προϋπολογισμό 8.000.000 δολάρια, η ταινία έκανε άνοιγμα τριημέρου στη 2η θέση με 3,8 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 52,2 εκατομμύρια δολάρια.

 Βραβεία & Υποψηφιότητες 
ΟργάνωσηΚατηγορίαΥποψήφιοςΑποτέλεσμαΠαραπομπή Όσκαρ  Διασκευασμένο Σενάριο  Μπρους Α. Έβανς & Ρέινολντ Γκίντεον υποψηφιότηταΧρυσές Σφαίρες  Καλύτερη Ταινία - Δράμα   υποψηφιότητα  Σκηνοθεσία  Ρομπ Ράινερυποψηφιότητα

 Παραλειπόμενα 
 Πριν πάρει το ρόλο ο Ρίτσαρντ Ντρέιφους, δόθηκε πρώτα στους Ντέιβιντ Ντιουκς και Μάικλ Μακίν.
 Η ταινία αποτελεί το κινηματογραφικό ντεμπούτο του Τζέρι Ο' Κόνελ.
 Την ταινία αρχικά θα σκηνοθετούσε ο Άντριαν Λάιν, αλλά όταν τα γυρίσματα της ταινίας "Εννιάμισι Εβδομάδες" βγήκαν εκτός προγράμματος, ανέλαβε ο Ρομπ Ράινερ.
 Στη σκηνή που το τραίνο έρχεται κατά πάνω τους, οι Γουίλ Γουίτον και Τζέρι Ο' Κόνελ δεν έδειχναν αρκετά τρομαγμένοι. Τότε ο Ράινερ, επίτηδες, τους έβαλε τις φωνές μέχρι που άρχισαν να κλαίνε και έτσι γύρισαν τη σκηνή. 
 Σε συνέντευξή του ο Στίβεν Κινγκ αποκαλυψε ότι η σκηνή με τις βδέλες τού έχει πραγματικά συμβεί.
 Ο Ρίβερ Φίνιξ έκανε δοκιμαστικό για τον ρόλο του Γκόρντι αλλα ο Ράινερ πίστευε ότι θα ήταν καλύτερος για τον ρόλο του Κρις.
 Ο βάλτος όπου έπεσαν τα παιδιά φτιάχτηκε από το συνεργείο γιατί ήθελαν να είναι ασφαλής και δεν ήθελαν να τους ρίξουν σε έναν αληθινό βάλτο χωρίς να ξέρουν τι βρίσκεται εκεί μέσα. Αλλά ο Κόρεϊ Φέλντμαν δήλωσε σε συνέντευξή του ότι ο τεχνητός βάλτος φτιάχτηκε και γέμισε με νερό τον Ιούνιο και όταν άρχισαν τα γυρίσματα ήταν Αύγουστος. Έτσι ήταν έξω στο δάσος για 3 μήνες και δεν ήξεραν τι υπήρχε μέσα έτσι κι αλλιώς.
 Ο Κίφερ Σάδερλαντ δήλωσε σε μια συνέντευξη ότι σε μία από τις τοποθεσίες όπου γυρίστηκε το φιλμ είχε στηθεί ένα παζάρι, στο οποίο πήγαν ηθοποιοί και συνεργείο και αγόρασαν μπισκότα. Τα μπισκότα στη συνέχεια αποδείχτηκε ότι περιείχαν μαριχουάνα και δύο ώρες αργότερα το συνεργείο βρήκε τον Τζέρι Ο' Κόνελ να κλαίει και να "έχει κάνει κεφάλι" από τα μπισκότα.

 Παραπομπές 

 Εξωτερικοί σύνδεσμοι 

Κατηγορία:Αμερικανικές ταινίες της δεκαετίας 1980
Κατηγορία:Ταινίες του 1986
Κατηγορία:Ταινίες παραγωγής Columbia Pictures
Κατηγορία:Αγγλόφωνες ταινίες
Κατηγορία:Αμερικανικές δραματικές κωμικές ταινίες
Κατηγορία:Αμερικανικές buddy ταινίες
Κατηγορία:Αμερικανικές εφηβικές δραματικές ταινίες
Κατηγορία:Αμερικανικές δραματικές περιπετειώδεις ταινίες
Κατηγορία:Ταινίες γυρισμένες στο Όρεγκον
Κατηγορία:Ταινίες γυρισμένες στην Καλιφόρνια